Marie Bjerre (V), 2025-03-13:
Tak for en god debat.
Jeg synes, at vi har været vidt omkring i dag, og det er dejligt at opleve så mange engagerede ordførere.
Jeg tror også, det vidner om, at EU-politik i dag er mere vigtigt, end det måske nogen sinde har været.
Debatten i dag har i hvert fald båret tydeligt præg af, at vi lever i omskiftelige og uforudsigelige tider.
Den verden, der omgiver vores union, er i forandring.
Vi har krig på det europæiske kontinent, vi har desværre stadig væk et aggressivt Rusland lige på vores dørtærskel, og vi har en ny amerikansk administration, der er kommet med udmeldinger om forhold, som vi ikke ser ens på.
Det ændrer selvfølgelig ikke ved, at USA stadig er det land, der ultimativt garanterer Danmarks og NATO's sikkerhed.
Men i en omskiftelig verden med geopolitiske brydninger skal vi europæiske lande stå tættere sammen, hvis vi ikke skal blive blæst omkuld.
De største kriser, vi står over for i dag, kan vi ikke løse alene.
Vi kan kun løse dem i fællesskab i Europa – om det handler om Ukraine, sikkerhed, konkurrenceevne eller den grønne omstilling.
Vi har brug for det europæiske fællesskab.
Europas betydning i verden skrumper, vores sikkerhed er under pres, og vores konkurrenceevne og økonomi er udfordret.
Men jeg kunne også godt tænke mig at gøre lidt op med den pessimisme, der er ved at sprede sig omkring Europa, for vi har alle tiders fundament.
Vi er en stormagt, og nu skal vi også til at agere som en stormagt.
For selv om vores udfordringer er store, er Europa et stærkt fællesskab baseret på et solidt fundament, fælles værdier, demokrati og velstand.
EU er den største handelsblok i verden.
Vi er verdens største eksportør af varer og tjenesteydelser.
Og vi er det største importmarked for over 100 lande.
Vi er førende inden for den grønne omstilling, og vi har solide demokratiske institutioner og domstole, man kan stole på som borger og som virksomhed.
EU har masser af styrkepositioner at bygge videre på, når vi skal løse vores udfordringer.
Vi skal udnytte vores størrelse og handle som den økonomiske stormagt, vi også er.
Som historien har vist, kan EU også stå sammen, når det virkelig gælder.
Det så vi under coronakrisen, vi så det ved udbruddet af krigen i Ukraine, og vi så det, da den russiske gas stoppede med at flyde i gasledningerne.
Det er her, vi bliver stærkere og vokser med opgaven.
Det har vi gjort før, og det tror jeg også på at vi vil gøre den her gang.
Vi allerede set det ved topmødet den 6. marts, hvor der var bred opbakning til en historisk europæisk oprustningsplan og mobilisering af 800 mia. euro.
Jeg er også glad for at notere mig den brede opbakning, der har været her i Folketinget i dag, både til støtten til Ukraine og til den fælles oprustning.
For at kunne leve op til vores potentiale har vi i Europa en række udfordringer, som vi skal have løst.
Først og fremmest har de seneste måneder gjort det helt klart, at Europa er nødt til at kunne tage et større ansvar for vores egen sikkerhed.
Der er brug for massive forsvarsinvesteringer.
Europæisk forsvarsindustri skal styrkes, og europæiske forsvarsteknologier skal udvikles.
Heldigvis har vi på europæisk niveau virkelig rykket den seneste tid.
Sidste år præsenterede Kommissionen sin første fælles forsvarsindustrielle strategi, der sigter på at fremme fælleseuropæisk indkøb og styrke europæisk forsvarsindustri.
I år fremlægger Kommissionen en strategi for kriseparathed og modstandskraft.
Vi skal nemlig blive bedre til at beskytte kritisk infrastruktur, hvilket sabotagen på kablerne i Østersøen viste.
Kommissionsformanden har netop skitseret sin plan for oprustning af europæisk forsvar, og en hvidbog om fremtidens europæiske forsvar er på trapperne.
Det er alt sammen positive skridt, som vi hilser velkommen fra Danmarks side.
Danmark er gået fra i 2019 at bruge 1,3 pct. af bnp på forsvar til at bruge over 3 pct. i 2025, og vi er langtfra det eneste land, der opruster.
Lande som Polen og Estland bruger allerede en stor andel af deres bnp på forsvar.
Vi er på rette vej, men vi har stadig væk meget arbejde foran os.
Det har vi også med vores fortsatte støtte til Ukraine mod Ruslands ulovlige angrebskrig.
EU har støttet Ukraine civilt, militært og humanitært gennem de seneste 3 år, og det vil vi fortsat gøre.